Pumas se beseringslys groei | Netwerk24
Deur Marnus Kok 02 November 2020 08:54
Met die plaaslike rugbyseisoen wat nog nie eens die halfpadmerk bereik het nie, is die beseringspook reeds besig om amok by die Pumas te saai.
Waarheen van hier, manne? Pieter Jansen van Vuren (middel), kaptein en slot van die Pumas, hou Saterdag kajuitraad saam met sy spanmaats. Foto: Gallo Images
Die jongste nuus is dat die haker AJ le Roux las van 'n dyspierbesering het en vir 'n geruime tyd langs die kantlyn gaan wees. Hy het die besering Saterdag tydens die Laevelders se nederlaag met 19-42 teen die Haaie in dié spanne se kragmeting in die Superrugby Unlocked-reeks in Mbombela opgedoen.
Le Roux (29) het die veld reeds vroeg in die eerste helfte verlaat. Sy besering volg 'n week nadat die losskakel Eddie Fouché (heup) en die stut Morgan Naudé (skouer), albei sleutelspelers, teen die Stormers beseer is.
Dit lyk wel of Naudé oor twee weke teen die Leeus in Johannesburg sal kan uitdraf. Die Pumas het hierdie week 'n loslootjie.
Die hoë verwagtinge wat daar die afgelope week van die Laevelders gekoester is dat hulle die Haaie kan klop het toe 'n muis gebaar. Met 20 minute se speeltyd verstreke was die besoekers gerieflik met 21-0 voor – grootliks danksy onnodige foute in daardie eerste paar minute.
Ek is baie ongelukkig met die individuele foute wat die spelers gemaak het.
Die tuisspan het nie skoppe opgevolg nie, foute by lynstane gemaak en kon nie daarin slaag om die KwaZulu-Natallers se rolmaalbewegings te stuit nie. Dít het Jimmy Stonehouse, afrigter van die Pumas, omgekrap.
"Ek is baie ongelukkig met die individuele foute wat die spelers gemaak het. Ons het 'n wedstrydplan gehad en ons was goed voorbereid. Maar toe mis ons om daardie skoppe op te volg en die Haaie is vinnig met 14-0 voor.
"Ons het die kans gekry om met twee strafdoele in te haal, maar kon ongelukkig nie punte daar kry nie. (Fiela Boshoff se pogings pale toe het misluk.)
"Maar ek is tog trots op die poging wat die ouens ingesit het, hulle het aanhou probeer. Daar was selfs 'n tyd toe ons byna weer terug in die wedstryd was. Soos ek sê: As span was ons nie swak nie," sê Stonehouse.
Los my uit! Die Pumas se Erich Cronjé (senter) probeer uit die hande van Lukhanyo Am, kaptein van die Haaie, Saterdag in Mbombela bly. Foto: Gallo Images
In die tweede helfte was die Pumas beslis met tye die beste span op die veld, met iemand soos Erich Cronjé (senter) wat 'n paar goeie lopies ingekry en ook twee drieë gaan druk het.
Vir die Laevelders is die komende week se loslootjie dalk op presies die regte tyd. Volgens Opta Sports het hulle vier lynstane verloor wat ongehoord vir dié span is.
Die effense blaaskans gee die span 'n geleentheid om daardie foute uit te skakel.
"Ons gaan hierdie komende twee weke aandag daaraan gee om die individuele foute van die spelers te probeer uitskakel. Ook hoe ons spanne se rolmaalbewegings stuit. Tot voor Saterdag se wedstryd was ons goed daarmee, maar teen die Haaie het dinge nie daar goed verloop nie," sê Stonehouse.
"Ons het ook foute in die lynstane gemaak en daar besit afgestaan – dit is iets wat ons moet regstel. Ek dink ons het nogal goed in die skrums gevaar, maar dit gesê was die Leeus baie goed in dié faset teen Griekwas (Vrydag op Ellispark)."
Haaie 42 (28): Drieë: Manie Libbok, Madosh Tambwe, Dan Jooste, Sbu Nkosi, Kerron van Vuuren (2). Doelskoppe: Curwin Bosch (6).